ফুটেজ-কাণ্ডে তোলাবাজি এবং হুমকির মামলায় নারদনিউজ ডটকমের সিইও ম্যাথু স্যামুয়েলের গাড়ির চালককে মঙ্গলবার জিজ্ঞাসাবাদ করল মুচিপাড়া থানা। গত সপ্তাহে ই-মেলে পাঠানো নোটিসের প্রেক্ষিতে এদিন ম্যাথুর গাড়িচালক রাধাকৃষ্ণনকে প্রায় চার ঘণ্টা জিজ্ঞাসাবাদ করা হয়। পুলিশ সূত্রের খবর, রাধাকৃষ্ণনকে ফের ডাকা হতে পারে।
পুলিশ সূত্রের খবর, বিহারের সমাজবাদী পার্টির নেতা তথা প্রাক্তন সাংসদ দেবেন্দ্র প্রকাশ যাদবকে মোবাইল নম্বর থেকে ফোনে হুমকি দেওয়ার অভিযোগ রয়েছে। ওই ফোন নম্বরের সঙ্গে রাধাকৃষ্ণনের যোগ রয়েছে। সেই সূত্রেই জিজ্ঞাসাবাদ। এদিন দুপুর দেড়টা নাগাদ মুচিপাড়া থানায় পৌঁছে তদন্তকারী অফিসারের সঙ্গে দেখা করেন রাধাকৃষ্ণন। সঙ্গে ছিলেন আইনজীবী। চারঘণ্টার জিজ্ঞাসাবাদ শেষে রাধাকৃষ্ণনের বয়ানও রেকর্ড করা হয়েছে বলে খবর।
তদন্তকারী অফিসারদের একাংশের বক্তব্য, ম্যাথুর গাড়িচালকের বয়ানে বেশি কিছু অসঙ্গতি রয়েছে। তবে এ নিয়ে পুলিশের তরফে বিশদে কিছু জানানো হয়নি। এদিন রাধাকৃষ্ণনকে জিজ্ঞাসাবাদ প্রসঙ্গে যুগ্ম কমিশনার বিশাল গর্গ শুধু বলেন, ‘‘রাধাকৃষ্ণন নামে এক ব্যক্তিকে জিজ্ঞাসাবাদের জন্য ডাকা হয়েছিল।’’ জিজ্ঞাসাবাদের কারণ সম্পর্কে তিনি কোনও মন্তব্য করতে চাননি। যদিও মুচিপাড়া থানার তরফে রাধাকৃষ্ণনকে যে ই-মেল পাঠানো হয়েছিল, তাতে লেখা রয়েছে মামলার পারিপার্শ্বিক তথ্যপ্রমাণ বলছে, তিনি ঘটনাক্রম সম্পর্কে অবহিত।
প্রসঙ্গত, এর আগে ১৭ ফেব্রুয়ারি দিল্লিতে ম্যাথুর বাড়ি এবং অফিসে তল্লাশি চালিয়েছিল মুচিপাড়া থানার পুলিশের একটি দল। বাজেয়াপ্ত করা হয়েছিল ল্যাপটপ এবং অন্য সামগ্রী। ওইদিনই মুচিপাড়ায় থানায় হাজিরা সংক্রান্ত একটি নোটিসও ধরানো হয়েছিল ম্যাথুকে। গত ২২ ফেব্রুয়ারি তাঁকে হাজিরা দিতে বলা হলেও শারীরিক অসুস্থতার কারণ দেখিয়ে থানায় যাননি ম্যাথু। এরই মধ্যে রাধাকৃষ্ণনকে তলব প্রসঙ্গে ‘বিস্ময়’ প্রকাশ করেন ম্যাথুর স্ত্রী অ্যানি ম্যাথু। এদিন তিনি বলেন, ‘‘ওঁর আইনজীবীর সঙ্গে টেক্সট মেসেজে যা কথা হয়েছে তাতে জানতে পেরেছি, দু’দফায় জিজ্ঞাসাবাদ করা হয়েছে। রাত পর্যন্ত আর কোনও কথা হয়নি। রাধাকৃষ্ণনের মোবাইলে মেসেজ পাঠিয়েছিলাম। কিন্তু কোনও জবাব আসেনি।’’